
V ZVEZI Z ZADEVAMI EVROPSKE UNIJE

PREDLOG ZA OBRAVNAVO

I.

1. Zadeva EU: 

Naslov dokumenta v slovenskem jeziku: Priporočilo sklepa Sveta o pooblastilu za začetek pogajanj o sporazumu o digitalni trgovini s Kostariko
Naslov dokumenta v delovnem jeziku EU: Recommendation for a Council Decision authorising the opening of negotiations for a digital trade agreement with Costa Rica
Datum dokumenta: 18. 09. 2026
Številka dokumenta: 13416/26 
Medinstitucionalna oznaka: 
Pri izdelavi predloga stališča so upoštevane še različice in priloge dokumenta EU: 

2. Vrsta odločitve RS: Stališče Republike Slovenije
3. Postopek sprejemanja zadeve EU v institucijah EU:

Postopek: Nezakonodajni postopek 
Faza sprejemanja:  
4. Pristojni organ EU: 

Svet  EU v sestavi: FAC - Svet EU za zunanje odnose 

Delovno telo Sveta EU: A.04.c - Odbor za trgovinsko politiko (c) strokovnjaki – storitve in naložbe
5. Organ, pristojen za dokončen sprejem stališča RS:
  Vlada
6. Pravna podlaga za obravnavo v Državnem zboru: 
 Vlada Republike Slovenije s stališčem Republike Slovenije seznani Državni zbor Republike Slovenije v skladu z 8. členom Zakona o sodelovanju med državnim zborom in vlado v zadevah Evropske unije. 
Pri delu v Državnem zboru bodo sodelovali:  dr. Anže Logar, minister, Ministrstvo za gospodarstvo, delo in šport, mag. Leon Korošec, državni sekretar, Ministstvo za gospodarstvo, delo in šport, mag. Katja Koren, državna sekretarka, Ministstvo za gospodarstvo, delo in šport, Štefan Kušar, državni sekretar, Ministvo za gospodarstvo, delo in šport, mag. Karla Pinter, generalna direktorica, Direktorat za notranji trg, Ministrstvo za gospodarstvo, delo in šport.
7. Roki:

Predviden čas pričetka obravnave zadeve EU v institucijah EU: 23. 09. 2026
Predviden čas sprejema zadeve EU v institucijah EU: 30. 10. 2026
Rok za odziv organa: 12. 10. 2026
Rok za obravnavo na seji Vlade in njenih odborih: 29. 10. 2026
Rok za obravnavo predloga stališča RS v DZ: 
Predlog z obrazložitvijo za skrajšanje oziroma podaljšanje rokov: 
8. Organ, odgovoren za pripravo predloga stališča RS:

Organ: Ministrstvo za gospodarstvo, delo in šport
Kontaktne osebe organa: Tatjana Košir, vodja sektorja, Julija Podbevšek, višja svetovalka, David Hafner, svetovalec, vsi Sektor za trgovinsko politiko, Direktorat za notranji trg
9. Delovna skupina Vlade, organizirana za posamezno področje zadev EU: 
DS04 - Skupna trgovinska politika 

vodilni organ: MGDŠ - Ministrstvo za gospodarstvo, delo in šport

vodja delovne skupine: mag. Karla Pinter, generalna direktorica Direktorata za notranji trg
Delovna skupina je predlog stališča RS obravnavala:  Ne
10. Predlog stališča RS je usklajen z organi:

Organ: Ministrstvo za finance, Ministrstvo za kulturo, Ministrstvo za notranje zadeve in javno upravo, Ministrstvo za pravosodje, Ministrstvo za zunanje in evropske zadeve
Kontaktna oseba organa: 

11. O predlogu stališča RS je bilo opravljeno posvetovanje z: 

12. Zahteva za obravnavo: na seji Vlade
	dr. Anže Logar

MINISTER


II.

PREDLOG

STALIŠČE RS
Na podlagi 21. člena Zakona o Vladi Republike Slovenije (Uradni list RS, št. 24/05 – uradno prečiščeno besedilo, 109/08, 38/10 – ZUKN, 8/12, 21/13, 47/13 – ZDU-1G, 65/14, 55/17, 163/22, 57/25 - ZF in 555/26) je Vlada Republike Slovenije sprejela naslednji sklep
A)

Republika Slovenija je sprejela (določila predlog)
Stališče Republike Slovenije
Vlada Republike Slovenije je sprejela na podlagi 49.h člena Poslovnika Vlade Republike Slovenije stališče Republike Slovenije k zadevi Priporočilo sklepa Sveta o pooblastilu za začetek pogajanj o sporazumu o digitalni trgovini s Kostariko - 13416/26, ki se glasi:

Republika Slovenija podpira Priporočilo sklepa Sveta o pooblastilu za začetek pogajanj o sporazumu o digitalni trgovini s Kostariko.

Republika Slovenija meni, da bo sklenitev sporazuma odprla nove priložnosti za podjetja in potrošnike EU na področju digitalne trgovine, zlasti z olajšanjem poslovanja mikro, malih in srednjih podjetij ter krepitvijo zaupanja potrošnikov v spletno okolje.
B) (Za zakonodajne akte in odločitve politične narave)

POGLAVITNE REŠITVE IN CILJI PREDLOGA ZADEVE EU: 
I. OZADJE

Digitalizacija gospodarstva spreminja obseg, področje in hitrost mednarodne trgovine. Podjetjem omogoča, da prodajajo blago in storitve večjemu številu strank po vsem svetu. Omogoča jim tudi uporabo novih in inovativnih digitalnih orodij za premagovanje ovir za rast. Te priložnosti koristijo zlasti mikro, majhnim in srednjim podjetjem, ki se tako lahko bolje vključijo v globalne vrednostne verige. Trgovina z blagom in storitvami, ki jo omogočajo elektronska sredstva (v nadaljnjem besedilu: digitalna trgovina) tako postaja vse pomembnejša na svetovni ravni. Zajema fizično dostavo blaga in storitev, katerih nakup je omogočen digitalno (kot je nakup knjige preko spletne platforme), ter digitalno dostavo blaga in storitev (kot so programska oprema, e-knjige ali pretok podatkov), ki vključujejo tako poslovanje med podjetji kot transakcije med podjetji in potrošniki. Ocenjuje se, da je leta 2022 skupna vrednost digitalne trgovine dosegla 22,84 bilijonov eurov, kar predstavlja približno 25 % celotne mednarodne trgovine in raste hitreje kot tradicionalna trgovina. Evropska unija (v nadaljnjem besedilu: EU) je vodilna svetovna sila v trgovini z digitalnimi storitvami. Leta 2024 je skupna vrednost izvoza in uvoza teh storitev dosegla 1,7 bilijona eurov oziroma 58 % celotne trgovine EU s storitvami.

Da bi izboljšale pravno varnost za podjetja in olajšale vse bolj razširjeno digitalno trgovino, si države po svetu prizadevajo vzpostaviti pravila o digitalni trgovini. Decembra 2024 je 71 članic Svetovne trgovinske organizacije (World Trade Organization; v nadaljnjem besedilu: WTO) zaključilo pogajanja o Sporazumu o elektronskem trgovanju. Ko bo ta sporazum vključen v pravni okvir WTO, bo predstavljal prvi sklop svetovnih pravil o digitalni trgovini. 28. marca 2026 je 67 članic WTO, vključno z EU in Kostariko, potrdilo, da nameravajo Sporazum o elektronskem trgovanju začeti izvajati čim prej, ko bodo zaključeni njihovi notranji postopki. Sodelovanje EU in Kostarike kaže na široko usklajenost glede ključnih vprašanj, pomembnih za digitalno trgovino, ter skupno podporo okviru, ki temelji na visokih standardih.

V zadnjih letih je bilo oblikovanih tudi več regionalnih in dvostranskih sporazumov o digitalni trgovini. Poleg sporazumov o prosti trgovini, ki vključujejo celovita pravila o digitalni trgovini, kot so sporazumi z Združenim kraljestvom, Čilom, Novo Zelandijo, Indonezijo, Indijo in Avstralijo, si EU aktivno prizadeva tudi za sklepanje samostojnih sporazumov o digitalni trgovini. Sporazum s Singapurjem je že začel veljati, sporazum s Korejo je bil podpisan, pogajanja s Kanado pa trenutno še potekajo.

EU in Kostarika sta tesni partnerici, njuni gospodarski odnosi pa temeljijo na trgovinskem stebru Sporazuma o pridružitvi med EU in Srednjo Ameriko. Trgovinski steber se je začasno uporabljal od 1. oktobra 2013, sporazum pa je v celoti začel veljati 1. maja 2024. Kostarika je eno najbolj digitalno naprednih in inovativnih gospodarstev v Latinski Ameriki z močnim storitvenim sektorjem, rastočim digitalnim gospodarstvom in dobro vzpostavljenim ekosistemom za poslovne storitve in proizvodnjo visoke vrednosti. Od začetka začasne uporabe trgovinskega stebra se je dvostranska trgovina s storitvami hitro povečala, pri čemer se je izvoz storitev iz EU v Kostariko med letoma 2013 in 2024 povečal za 280 %, uvoz pa za 281 %. Kostarika je postala tudi privlačna destinacija za evropske naložbe, zlasti v informacijske in komunikacijske tehnologije. Dvostranska trgovina vse bolj odraža prehod Kostarike na proizvodnjo z visoko dodano vrednostjo.

Trgovinski steber Sporazuma o pridružitvi med EU in Srednjo Ameriko vključuje celovite določbe o dostopu do trga za trgovino z blagom in storitvami. Ne vsebuje pa celovitih pravil o digitalni trgovini. EU jih v času pogajanj še ni predlagala, ker niso bila aktualna. EU je od takrat razvila sodobnejša pravila o digitalni trgovini, ki jih zdaj uporablja v dvostranskih odnosih s trgovinskimi partnerji.

Sklenitev sporazuma o digitalni trgovini bi lahko povečala dvostransko sodelovanje v digitalnem gospodarstvu ter okrepila zaupanje in zagotovila pravno varnost za povezovanje digitalnih gospodarstev EU in Kostarike. Sporazum odpira nove priložnosti za podjetja in potrošnike EU, zlasti z olajšanjem poslovanja mikro, malih in srednjih podjetij ter krepitvijo zaupanja potrošnikov v spletno okolje. Partnerici bi s tem dodatno okrepili svoj položaj v digitalnem gospodarstvu ter si zagotovili vzajemno rast, dolgoročno konkurenčnost in gospodarsko varnost v vse bolj povezanem svetovnem okolju.

Evropska komisija meni, da je pobuda za začetek pogajanj o sporazumu o digitalni trgovini skladna s kompasom EU za konkurenčnost. Usklajena je tudi s strateškim pristopom EU za krepitev gospodarske varnosti Evrope. Skladna je z mednarodno digitalno strategijo, kjer je navedeno, da sta mednarodno sodelovanje in trgovina s ključnimi partnerji bistvena za napredek pri doseganju tehnoloških in digitalnih ciljev EU. Pobuda je skladna tudi s Sporazumom o pridružitvi med EU in Srednjo Ameriko ter ga dopolnjuje. Skladna je tudi z izidom zaključenih pogajanj o Sporazumu o elektronskem trgovanju v okviru WTO.

Pogajalske smernice temeljijo na zakonodaji EU o notranjem trgu na področju digitalne trgovine in so z njo, po mnenju Evropske komisije, popolnoma usklajene. Predlagane pogajalske smernice potrjujejo tudi, da mora biti vsako pravilo ali zaveza, o kateri se dogovori EU, v skladu s pravnim okvirom EU, politični prostor, potreben za izvajanje zakonodaje EU, pa ohranjen. Smernice so skladne tudi z Evropsko deklaracijo o digitalnih pravicah in načelih iz decembra 2022 in s cilji mednarodne digitalne strategije EU za usmerjanje digitalne preobrazbe Evrope na svetovni ravni.

Pravna podlaga zadevnega sklepa je četrti odstavek člena 207 v povezavi s tretjim in četrtim odstavkom člena 218 Pogodbe o delovanju Evropske unije.

II. VSEBINA POGAJALSKIH SMERNIC

Predlagane pogajalske smernice temeljijo na pristopu, za katerega si je EU prizadevala pri nedavnih pogajanjih o sporazumu o digitalni trgovini s Singapurjem in Korejo, tekočih pogajanjih s Kanado ter v okviru nedavnih pogajanj o sporazumih o prosti trgovini, ki vključujejo celovita pravila o digitalni trgovini, kot so sporazumi z Združenim kraljestvom, Čilom, Novo Zelandijo, Indonezijo, Indijo in Avstralijo.

Namen predlaganih pogajalskih smernic je omogočiti začetek pogajanj s Kostariko o vprašanjih digitalne trgovine, ob polnem spoštovanju pravnega reda EU, vključno z okvirom za varstvo osebnih podatkov in političnih odločitev EU v trgovinskih pogajanjih.

II.A CILJI

Cilj pogajanj je vzpostaviti pravila o digitalni trgovini med EU in Kostariko, ki bodo dodatno olajšala dvostranske trgovinske odnose med partnericama in bodo skladna z obstoječimi pravili iz Sporazuma o pridružitvi med EU in Srednjo Ameriko. S sporazumom se bo okrepila dvostranska digitalna trgovina, olajšalo poslovanje podjetij, vključno z mikro, malimi in srednjimi podjetji, zlasti z okrepitvijo zaupanja potrošnikov v spletno okolje in ustvarjanjem novih priložnosti za spodbujanje vključujoče rasti in razvoja.

Cilj pogajanj je tudi podpreti odprte, konkurenčne, pregledne in pravične digitalne trge brez neupravičenih ovir za mednarodno trgovino in naložbe.

Sporazum o digitalni trgovini bo temeljil na obstoječih pravilih WTO, upošteval in nadgradil bo tudi nedavna in tekoča trgovinska in naložbena pogajanja na dvostranski in večstranski ravni.

EU bo v pogajanjih spodbujala pravice in načela iz Evropske deklaracije o digitalnih pravicah in načelih za digitalno desetletje, ki so jo 15. decembra 2022 razglasili Evropski parlament, Svet in Evropska komisija.

II.B PREDLAGANA VSEBINA PRAVIL IN OBVEZ

V pogajanjih bo treba oblikovati pravila o digitalni trgovini, katerih cilj bo izboljšanje pogojev za poslovanje v korist podjetjem in potrošnikom v EU. Ob upoštevanju medsektorske narave tega področja lahko pogajanja zajemajo katere koli vidike digitalne trgovine, kot so:

(a)
lažje opravljanje elektronskih transakcij (npr. elektronski podpisi, elektronska avtentikacija);

(b)
carine na elektronske prenose in preneseno vsebino;

(c)
zaupanje potrošnikov (npr. varstvo potrošnikov na spletu, neželena elektronska komunikacija);

(d)
čezmejni pretok podatkov na podlagi zaupanja, zahteve glede lokalizacije podatkov in varstvo osebnih podatkov;

(e)
zaupanje podjetij (npr. zaščita računalniške izvorne kode, prisilni prenos tehnologije);

(f)
izboljšan dostop do elektronskega trgovanja (npr. dostop do interneta, spletnih vsebin in javnih podatkov ali obveznosti spletnih posrednikov in dostop do njih);

(g)
ukrepi za olajševanje trgovine, ki zadevajo elektronsko trgovanje (npr. brezpapirno trgovanje, izdajanje e-računov), ob ustreznem upoštevanju WTO sporazuma o olajševanju trgovine;

(h)
vidiki pravic intelektualne lastnine, povezani z elektronskim trgovanjem, vključno s poslovnimi skrivnostmi;

(i)
preglednost ter

(j)
sodelovanje (npr. med stranmi, udeleženimi v pogajanjih, organi za varstvo potrošnikov).

Vsako pravilo ali obveza, o kateri se dogovori EU, bo morala biti v skladu s pravnim okvirom EU in bo morala ohraniti regulativno avtonomijo, ki je potrebna za izvajanje in razvoj podatkovnih in digitalnih politik EU.

EU ne bi smela vključiti pravil ali obvez, ki bi lahko vplivali na njen pravni okvir o kibernetski varnosti, zlasti na visoko skupno raven varnosti omrežij in informacijskih sistemov v EU.

Glede na vse večjo digitalizacijo trgovine in pomen mednarodnih prenosov podatkovnih tokov za čezmejno trgovino in naložbe bi moral biti pristop EU v teh pogajanjih skladen s pristopom, ki se v zvezi s tem uporablja pri sklenjenih in nedavnih pogajanjih o dvostranskih in večstranskih trgovinskih in naložbenih sporazumih. Rezultat pogajanj bodo morala biti zlasti pravila za čezmejni pretok podatkov, ki bodo obravnavala neupravičene zahteve glede lokalizacije podatkov. Ta pogajanja ne bodo smela vplivati na pravila EU o varstvu osebnih podatkov ali vplivati nanje, zlasti pa bodo morala biti v skladu s pravnim okvirom EU o varstvu osebnih in neosebnih podatkov.

EU in njene države članice morajo imeti možnost, da ohranijo in razvijajo svojo zmogljivost za določanje in izvajanje kulturnih in avdiovizualnih politik za namene ohranjanja svoje kulturne raznolikosti. EU ne bi smela vključiti nobenih zavez ali pravil v zvezi z avdiovizualnimi storitvami in storitvami ali dejavnostmi, ki se opravljajo pri izvajanju vladnih pooblastil.

Poleg tega EU ne bi smela vključiti pravil, ki bi lahko vplivala na njen pravni okvir o varstvu pravic intelektualne lastnine.

Sporazum o digitalni trgovini EU njenim državam članicam in njenim nacionalnim, regionalnim in lokalnim organom ne bi smel preprečevati urejanja gospodarske dejavnosti v javnem interesu za uresničitev legitimnih ciljev javnih politik, kot so varstvo in spodbujanje javnega zdravja, socialne storitve, javno izobraževanje, varnost, okolje, javna morala, socialno varstvo, varstvo potrošnikov, zagotavljanje integritete in stabilnosti finančnega sistema EU, varstvo zasebnosti in osebnih podatkov ter spodbujanje in zaščita kulturne raznolikosti. Visoko kakovost javnih storitev v EU bi bilo treba ohranjati v skladu s Pogodbo o delovanju Evropske unije, zlasti Protokolom št. 26 o storitvah splošnega pomena. Pri tem bi bilo treba upoštevati pridržke EU na tem področju, tudi v skladu s Splošnim sporazumom o trgovini s storitvami (GATS).

III. OBRAVNAVA V SVETU EU

Matično delovno telo za obravnavo pogajalskih smernic za sklepanje sporazumov o digitalni trgovini je Odbor za trgovinsko politiko.
OCENA VPLIVOV IN POSLEDIC PREDLOGA ZADEVE EU: 
Vpliv na pravni red

Ni vpliva na pravni red.

Posledice za proračun

Ni posledic za proračun.
Vpliv na gospodarstvo

Sporazum bo izboljšal varstvo in zaupanje potrošnikov na spletu, zagotovil predvidljivost in pravno varnost za podjetja, ki želijo sodelovati v čezmejni digitalni trgovini, ter naslovil neupravičene ovire za digitalno trgovino. S tem bo digitalna trgovina med EU in Kostariko olajšana, podjetjem iz EU pa bo poenostavljeno nudenje storitev strankam v Kostariki neposredno iz EU. Dogovorjena pravila o čezmejnem pretoku podatkov bodo zagotavljala nujno pravno varnost, da neupravičeni ukrepi glede lokalizacije podatkov ne bodo ovirali pretoka podatkov med EU in Kostariko. S tem bodo olajšala poslovanje in zmanjšala stroške podjetij. Priznavanje pravne veljavnosti in izvršljivosti elektronskih pogodb ter omogočanje uporabe elektronskih podpisov pa bo še posebej koristilo mikro, majhnim in srednjim podjetjem.
Vpliv na javno upravo

Ni vpliva na javno upravo.
Vpliv na okolje

Sporazum bo prispeval k zelenemu in digitalnemu prehodu EU.
Drugo

/
C)

Predstavniki RS, ki bodo zastopali stališče RS v institucijah EU: 
Metka Ipavic, veleposlanica in stalna predstavnica, SPBR, dr. Irena Peterlin, svetovalka, SPBR

